पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना महामारी के बीच बीकानेर में रहस्यमय तरीके से शवों के गायब होने का मामला सामने आया है। खास बात यह है कि सिर्फ बच्चियों के शव के साथ ऐसा हुआ है। आशंका जताई जा रही है कि तंत्र-मंत्र करने के लिए कब्रिस्तान से शव निकाले जा रहे हैं। पूरा मामला खाजूवाला तहसील के दूरस्थ गांव का है। ग्राम पंचायत सामरदा व सियासर चौगान के बीच स्थित चक 17 केजेड़ी में इस तरह के मामले के खुलासे के बाद पुलिस जांच में जुट गई है।
बुधवार को 17 केजेडी आबादी में रहने वाले लोगों ने देखा कि कब्रिस्तान में दो कब्रों को खोदा गया है। ऊपर से मिट्टी उठी हुई है। फिर देखते ही देखते समुदाय के लोग मौके पर पहुंच गए। दो कब्रों पर से मिट्टी दो से ढाई फीट खुदी हुई थी। इसकी मिट्टी निकालकर एक तरफ रखी गई थी। ग्राम पंचायत सियासर चौगान के सरपंच खलील खान पड़िहार व डायरेक्टर अब्दुल सत्तार बुहड़ ने पुलिस प्रशासन को सूचना दी। पुलिस ने कब्रों के पास से पदचिन्हों (फुट प्रिंट) को देखकर जांच शुरू की है। पुलिस और ग्रामीणों को आशंका है कि दो मासूमों के शव काे तंत्र-मंत्र की क्रिया करने के लिए कब्र से गायब किया गया है।
3-4 दिन पहले की हरकत
ग्राम पंचायत सामरदा के चक 17 केजेड़ी स्थित कब्रिस्तान से दो बच्चियों के शव तीन-चार दिन पूर्व निकाले गए। पंचायत समिति सदस्य अब्दुल सत्तार बुहड़ ने बताया कि दोनों ही शव कम उम्र की लड़कियों के हैं। इनमें से एक 8 माह की लड़की आसिमा पुत्री मोहम्मद सदीक थी, जिसकी एक वर्ष पहले मौत हुई थी। इसके अलावा एक 2 माह की लड़की समीना पुत्री अल्लादिता निवासी चक 3 एसएसएम का शव था। समीना की एक साल पहले बुखार से मौत हुई थी।
तांत्रिकों पर शक
ग्राम पंचायत सियासर चौगान व सामरदा के चक 17 केजेडी में कब्रों से दो बच्चियों के शव निकालने के बाद क्षेत्र के जनप्रतिनिधि व ग्रामीण मौके पर पहुंचे। ग्राम पंचायत सियासर चौगान के सरपंच खलील पड़िहार, डायरेक्टर अब्दुल सत्तार बुहड़, बरकत अली, याकूब खान, रोशन खां, अजमल खां, हनीफ़ खां, शफीक खां, सनाउल्लाह, सत्तार खान, गफार खां, हाशिम खान, मुमताज खां, आशिक खां, रियाज खां आदि ग्रामीणों ने तांत्रिकों की करामात होने की आशंका जताई।
पड़ताल शुरू हो गई
खाजूवाला सीओ अंजुम कयाल का कहना है कि चक 17 केजेडी में बच्चों के कब्रिस्तान से दो शव निकाल कर अज्ञात लोग ले गए हैं। जिसने भी यह कृत्य किया हैं उसके खिलाफ नियमानुसार कार्रवाई की जाएगी। पुलिस टीम इस काम में लगी हुई है।
फोटो व कंटेंट : इस्माइल खान, खाजूवाला
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva zho_Hant eng_Latn